Filosofijos institutas

Doktorantė Brigita Gelžinytė

**Kopulos vaidmuo Hegelio sprendinio sampratoje**

Pranešime svarstoma sprendinio (*das Urteil*) sąvokos samprata, kurią Hegelis plėtoja *Logikos mokslo* sąvokos doktrinoje, susitelkiant į šiuolaikinių tyrinėtojų vis dar ne itin akcentuojamą *kopulos* vaidmenį sprendinyje. Jei sprendinys, kaip teigia Hegelis, yra „pirmasis sąvokos realizacijos momentas, kadangi realybė žymi įžengimą į egzistavimą kaip apibrėžtą būtį“ (*das Treten ins Dasein als bestimmtes Sein*) (2003: 302), kaip suprasti šį *realizavimosi* procesą ir kas apskritai įgalina šį „įžengimą“? Kodėl tik sprendinyje (o ne tiesiog, tarkime, suvokime (*Begreifen*) ar teiginyje (*Satz*)) sąvoka, anot Hegelio, yra pirmąsyk *realizuojama*?

Išryškinant negatyvumo vaidmenį skirtinguose sprendinio momentuose, mėginama parodyti, jog kopula sprendinyje nėra vien loginis ar lingvistinis operatorius, tarpusavyje susiejantis subjektą ir predikatą, bet išreiškia pačios sąvokos intensyvumo dinamiką. Kitaip tariant, sprendinyje esmingas šiuo atveju tampa nebe subjekto-predikato santykis, bet būtent performatyvusis kopulos aspektas. Teigiama, kad netgi suprantama kaip ryšio forma, kopula galiausiai pasirodo kaip negatyvumo dėka pats save generuojantis sąvokos turinys. Sprendinyje sąvoka realizuojasi neigdama savo pačios apibrėžtumą, o tai reiškia, jog būtent kopuloje glūdi integracinė ir transformacinė sąvokos galia. Sykiu tai leidžia darsyk tematizuoti paties Hegelio nuolat akcentuojamą ir šiuolaikiniame diskurse vis dar neretai ignoruojamą ontologinį logikos pobūdį bei formos ir turinio tapatybės klausimą.